Ο **Μητροπολίτης Μαντινείας και Κυνουρίας Αλέξανδρος** (κατά κόσμον Αλέξανδρος Αθ. Παπαδόπουλος, Πάπαρης Αρκαδίας, 28 Οκτωβρίου 1936 - Τρίπολη, 19 Δεκεμβρίου 2023) ήταν Έλληνας θεολόγος και ιεράρχης της Εκκλησίας της Ελλάδος. Διετέλεσε Μητροπολίτης Ναυπάκτου και Αγίου Βλασίου από το 1984 έως το 1995 και Μητροπολίτης Μαντινείας και Κυνουρίας από το 1995 έως τον θάνατο του.

Βιογραφικά στοιχεία
-------------------

Γεννήθηκε στις 28 Οκτωβρίου 1936 στο χωριό Πάπαρης Βαλτετσίου Αρκαδίας, από αγροτική οικογένεια.

Αποφοίτησε από την Εκκλησιαστική Σχολή Κορίνθου και κατόπιν φοίτησε στη Θεολογική Σχολή του πανεπιστημίου Αθηνών. Ήταν επίσης κάτοχος μεταπτυχιακού διπλώματος στην Ορθόδοξη Θεολογία από το Πανεπιστήμιο Κύπρου. Ο τίτλος της μεταπτυχιακής του εργασίας είναι: «Ὁ Μητροπολιτικός Ἱερός Ναός Ἁγίου Βασιλείου Τριπόλεως»..

Εξελέγη Μητροπολίτης Ναυπάκτου και Αγίου Βλασίου τον Μάιο του 1984. Το 1985 προχώρησε στην ίδρυση Ιερατικής Επιμορφωτικής Σχολής στην Ναύπακτο για την εκπαίδευση νέων κληρικών, ενώ κατά το ίδιο έτος άρχισε να εκδίδεται υπό την διεύθυνση του το εκκλησιαστικό περιοδικό «Εκκλησιαστική Ναυς». Το 1986 προχώρησε στην ίδρυση Σχολής Βυζαντινής Μουσικής στην Ναύπακτο, υπό την εποπτεία της μητρόπολης. Επί των ημερών του επίσης στην Ναύπακτο οργανώθηκε Διορθόδοξο Συνέδριο με την συμμετοχή των Αυτοκέφαλων Εκκλησιών Αλεξανδρείας, Ρουμανίας, Ρωσίας, Βουλγαρίας, Σερβίας και Πράγας, και υπό την γενική εποπτεία του αρχιεπισκόπου Αθηνών και πάσης Ελλάδος Σεραφείμ.

Στις 27 Ιανουαρίου 1995 εξελέγη με μεταθετό μητροπολίτης Μαντινείας και Κυνουρίας. Η ενθρόνισή του τελέστηκε στον Ιερό Μητροπολιτικό Ναό Αγίου Βασιλείου Τριπόλεως στις 26 Φεβρουαρίου.

Το 2016 ήταν μέλος της αντιπροσωπείας της Εκκλησίας της Ελλάδος στην Πανορθόδοξη Σύνοδο της Κρήτης.

Το 2016 κατατέθηκε μήνυση εναντίον του για σχόλιά του εναντίον των ομοφυλοφίλων σε ό,τι αφορούσε το σύμφωνο συμβίωσης ομοφυλοφίλων. Η υπόθεση τέθηκε τελικά στο αρχείο, καθώς, σύμφωνα με το σκεπτικό της απόφασης, ο Μητροπολίτης δεν διέπραξε κάποιο αδίκημα.

Έχει συγγράψει την «*Ιστορία της Ιεράς Μητροπόλεως Μαντινείας και Κυνουρίας*», έκδοση Εταιρείας Πελοποννησιακών Σπουδών, (αρ. 10, τ. Α΄ - Β΄, Αθήναι 2000). 

Απεβίωσε στο Παναρκαδικό Νοσοκομείο Τρίπολης στις 19 Δεκεμβρίου 2023, έπειτα από πολύμηνη ασθένεια που αντιμετώπιζε, σε ηλικία 87 ετών. Η κηδεία του έγινε στις 21 Δεκεμβρίου στον Μητροπολιτικό Ναό Αγίου Βασιλείου Τριπόλεως και η ταφή του στο Νέο Κοιμητήριο Τρίπολης.

Παραπομπές
----------

1. 1 2 3  «Ὁ Μητροπολίτης – Ιερά Μητρόπολις Μαντινείας και Κυνουρίας». Ανακτήθηκε στις 16 Σεπτεμβρίου 2022.
2. ↑  «Σε κλίμα συγκίνησης η εκδήλωση για τα 30 χρόνια Αρχιερατείας του Μητροπολίτη Μ&Κ Αλεξάνδρου (photos&video)». *Arcadia Portal*. 2014-05-05.. Ανακτήθηκε στις 2017-09-03.
3. ↑  «Η ΕΚΚΛΗΣΙΑ ΤΗΣ ΕΛΛΑΔΟΣ : Οι Μητροπόλεις της Εκκλησίας ανά την Ελλάδα - Ιερά Μητρόπολη Μαντινείας και Κυνουρίας». *www.ecclesia.gr*. Ανακτήθηκε στις 3 Σεπτεμβρίου 2017.
4. ↑  «Delegations». Η Αγία και Μεγάλη Σύνοδος. Ανακτήθηκε στις 16 Νοεμβρίου 2023.
5. ↑  «Στο εδώλιο ο Μητροπολίτης Μαντινείας για τις δηλώσεις του για τους ομοφυλόφιλους». Αρχειοθετήθηκε από το πρωτότυπο στις 2016-11-02.. Ανακτήθηκε στις 2017-09-03.
6. ↑  Μπρούσαλη, Πέγκη (2016-09-27). «Απολογείται για τις δηλώσεις του ο Μητροπολίτης Μαντινείας και Κυνουρίας - ert.gr». *ert.gr*. Αρχειοθετήθηκε από το πρωτότυπο στις 2019-04-18.. Ανακτήθηκε στις 2017-09-03.
7. ↑
8. ↑  «Βαχαβιώλος Δ.Θ. "Η ιστορία της Μητρόπολης Λακεδαιμονίας κατά τη Βυζαντινή περίοδο", Διδακτορική Διατριβή, Πανεπιστήμιο Ιωαννίνων, Φιλοσοφική Σχολή, Ιωάννινα, 2014, σ. 3» (PDF). Αρχειοθετήθηκε από το πρωτότυπο (PDF) στις 9 Ιουλίου 2020. Ανακτήθηκε στις 5 Σεπτεμβρίου 2017.
9. ↑  «Εκοιμήθη ο Μητροπολίτης Μαντίνειας και Κυνουρίας, Αλέξανδρος». *ProtoThema*. 19 Δεκεμβρίου 2023. Ανακτήθηκε στις 19 Δεκεμβρίου 2023.
10. ↑  «Η εξόδιος ακολουθία του μακαριστού Μητροπολίτη Μαντινείας». Orthodox Times. Ανακτήθηκε στις 21 Δεκεμβρίου 2023.